Minister Ľ. Vážny potvrdil zámer zrušiť rušňové depo v Prešove
31.10.2007
Prešov 26. októbra (TASR) - Zámer zrušiť Rušňové depo (RD) v Prešove
potvrdil počas dnešného slávnostného uvedenia do prevádzky tunajšej prestavanej
železničnej stanice minister dopravy, pôšt a telekomunikácií Ľubomír Vážny.
V odpovediach na otázky novinárov konštatoval nerentabilnosť prevádzky
prešovského depa. Ak by malo výkony čo len na úrovni 70 %, "tak nikto ani
nerozmýšľa o jeho rušení," poznamenal Vážny. Má však 20-% výkonnosť a doplnil,
že "už sa nedá ďalej doplácať na toto depo, lebo skrachuje celé Cargo".
Naznačil, že sa nebude rušiť len depo v Prešove, pretože podobné problémy má
viacero z asi 35 diep, ktoré na Slovensku existujú. Ako uviedol, ministerstvo
chce tento počet "nejako skomprimovať". "Štátny podnik Cargo musí podnikať
efektívne," podčiarkol minister. Pracovníci depa z Prešova budú presunutí do
Humenného a do Košíc.
Proti ministrovmu tvrdeniu sa ohradil predseda Základnej organizácie
Federácie strojvodcov SR pri RD v Prešove Jozef Šmigalla. Absolvoval dnes
rozhovor s ministrom Vážnym a podľa neho nie je pravda, že výkony v prešovskom
depe sú len na 20 % z celkovej kapacity. Práve on patril k iniciátorom, aby
poslanci Národnej rady (NR) SR vykonali prieskum v depe. Uskutočnili ho
členovia Výboru NR SR pre hospodársku politiku 3. októbra.
Predstavenstvo Železničnej spoločnosti (ZSSK) Cargo Slovakia, a. s.,
Bratislava, doteraz nedostalo oficiálne stanovisko parlamentného výboru, preto
o rušení depa stále nerozhodovalo. Konštatoval to dnes pre TASR hovorca
spoločnosti Ján Tréger. Svoje rozhodnutie predstavenstvo podmienilo práve
odporúčaním Výboru NR SR.
Dvaja z účastníkov prieskumu - podpredseda výboru Štefan Kužma (SDKÚ-DS)
a člen výboru Stanislav Kahanec (KDH), obaja z Prešova, na tlačovej besede 15.
októbra konštatovali, že argumenty vedenia ZSSK Cargo v prospech plánovaného
uzavretia RD ich nepresvedčili. Podľa Kužmu sa zlikviduje pracovisko s 200
zamestnancami, z ktorých "sto určite príde o prácu". Prešovské depo v
rozsiahlom areáli, dlhom asi kilometer a širokom niekoľko sto metrov, patrí
medzi najlepšie vybavené pracoviská tohto druhu na Slovensku. Kahanec povedal,
že poslanci nie sú proti tomu, aby spoločnosť racionalizovala prevádzku,
optimalizovala náklady. Konštatoval, že dostali nejasné odpovede na otázky,
prečo má byť pracovisko v Prešove zlikvidované.